Cur ch’ils giasts cumenzan a discurrer
Nov cudesch da Benedetto Vigne / Nova retscha litterara

“In onn gieva spassegiond per las vias da la citad...”. Gia l’emprima lingia da las “Istorgias da Trantertemp” è segnada dad ina aria aventurusa. Ed immediat s’avra in mund tut aparti, in mund, nua ch’il temp survegn parita umana, las stailas intervegnan en il mintgadi ed il giat cumenza a discurrer. Il mund fantastic da “Trantertemp”.

Igl è in emprim cudesch rumantsch da Benedetto Vigne. L’autur e schurnalist surmiran-turitgais publitgescha texts cuts scrits oriundamain sco “Impuls” per il Radio Rumantsch. Ils texts èn vegnids concepids da principi en Rumantsch Grischun.

In spiert da pionier marca er l’ediziun dal cudesch. Las “Istorgias da Trantertemp” èn l’emprim tom en ina nova retscha planisada da la Ediziun Apart da Turitg. La retscha è deditgada en emprima lingia a la litteratura en Rumantsch Grischun.

Las “Istorgias da Trantertemp” cumparan l’entschatta november 2006; la vernissascha dal cudesch ha lieu a chaschun dals proxims Dis da litteratura a Domat, sonda ils 11 da november (prelecziun en sala Tircal a las 10.40). Il cudesch custa 25.—francs e po vegnir retratg tar la Lia Rumantscha (www.liarumantscha.ch).